CELEX: 32016D2053
Language: el
Date: 2016-11-14 00:00:00
Title: Απόφαση (ΕΕ) 2016/2053 του Συμβουλίου, της 14ης Νοεμβρίου 2016, για την υπογραφή, εξ ονόματος της Ένωσης, συμφωνίας-πλαίσιο μεταξύ της Ευρωπαϊκής Ένωσης και του Κοσσυφοπεδίου (Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την απόφαση του Συμβουλίου Ασφαλείας των Ηνωμένων Εθνών 1244/1999 και τη γνώμη του Διεθνούς Δικαστηρίου σχετικά με τη Διακήρυξη της ανεξαρτησίας του Κοσσυφοπεδίου. ) σχετικά με τις γενικές αρχές για τη συμμετοχή του Κοσσυφοπεδίου σε προγράμματα της Ένωσης

25.11.2016   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 319/1
               
            ΑΠΌΦΑΣΗ (ΕΕ) 2016/2053 ΤΟΥ ΣΥΜΒΟΥΛΊΟΥ
      της 14ης Νοεμβρίου 2016
      για την υπογραφή, εξ ονόματος της Ένωσης, συμφωνίας-πλαίσιο μεταξύ της Ευρωπαϊκής Ένωσης και του Κοσσυφοπεδίου (*1) σχετικά με τις γενικές αρχές για τη συμμετοχή του Κοσσυφοπεδίου σε προγράμματα της Ένωσης
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 212, σε συνδυασμό με το άρθρο 218 παράγραφος 5,
      Έχοντας υπόψη την πρόταση της Ευρωπαϊκής Επιτροπής,
      Εκτιμώντας τα ακόλουθα:
      
                  (1)
               
               
                  Στις 14 Δεκεμβρίου 2007 το Ευρωπαϊκό Συμβούλιο υπογράμμισε ότι η Ένωση είναι διατεθειμένη να διαδραματίσει ηγετικό ρόλο για την ενίσχυση της σταθερότητας στην περιοχή, δήλωσε ότι η Ένωση είναι διατεθειμένη να συνδράμει το Κοσσυφοπέδιο στην πορεία του προς μια βιώσιμη σταθερότητα και επιβεβαίωσε τη βούληση της Ένωσης να ενισχύσει την οικονομική και πολιτική ανάπτυξη του Κοσσυφοπεδίου μέσω μιας σαφούς ευρωπαϊκής προοπτικής, στο πλαίσιο της ευρωπαϊκής προοπτικής της περιοχής.
               
            
                  (2)
               
               
                  Στις 7 Δεκεμβρίου 2009 το Συμβούλιο χαιρέτισε την ανακοίνωση της Επιτροπής, της 14ης Οκτωβρίου 2009, με τίτλο «Κοσσυφοπέδιο — Υλοποίηση της ευρωπαϊκής του προοπτικής» και την κάλεσε να λάβει τα αναγκαία μέτρα για να στηρίξει την πρόοδο του Κοσσυφοπεδίου προς την Ένωση, στο πλαίσιο της ευρωπαϊκής προοπτικής της περιοχής. Απέδωσε, επίσης, ιδιαίτερη σημασία σε μέτρα που αφορούν το εμπόριο και τις θεωρήσεις και ενθάρρυνε την Επιτροπή να επιτρέψει στο Κοσσυφοπέδιο να συμμετάσχει σε προγράμματα της Ένωσης, να ενσωματωθεί στο πλαίσιο της οικονομικής και δημοσιονομικής εποπτείας, να ενεργοποιήσει τη δεύτερη πτυχή του μηχανισμού προενταξιακής βοήθειας και να ενισχύσει τον διάλογο στο πλαίσιο της διαδικασίας σταθεροποίησης και σύνδεσης.
               
            
                  (3)
               
               
                  Στις 14 Δεκεμβρίου 2010 το Συμβούλιο δήλωσε ότι προσβλέπει να παραλάβει την πρόταση της Επιτροπής που θα επιτρέψει τη συμμετοχή του Κοσσυφοπεδίου σε προγράμματα της Ένωσης. Η Επιτροπή εξέδωσε τέτοια πρόταση τον Μάρτιο του 2011.
               
            
                  (4)
               
               
                  Στις 5 Δεκεμβρίου 2011 το Συμβούλιο επιβεβαίωσε τη δέσμευσή του να επιτύχει συμφωνία όσον αφορά τη συμμετοχή του Κοσσυφοπεδίου σε προγράμματα της Ένωσης, με την επιφύλαξη των θέσεων των κρατών μελών σχετικά με το καθεστώς.
               
            
                  (5)
               
               
                  Στις 22 Οκτωβρίου 2012 το Συμβούλιο εξουσιοδότησε την Επιτροπή να αρχίσει διαπραγματεύσεις με το Κοσσυφοπέδιο για τη συμμετοχή του σε προγράμματα της Ένωσης.
               
            
                  (6)
               
               
                  Η Επιτροπή διαπραγματεύθηκε, εξ ονόματος της Ένωσης, μια συμφωνία-πλαίσιο μεταξύ της Ευρωπαϊκής Ένωσης και του Κοσσυφοπεδίου σχετικά με τις γενικές αρχές που διέπουν τη συμμετοχή του Κοσσυφοπεδίου σε προγράμματα της Ένωσης («η συμφωνία»).
               
            
                  (7)
               
               
                  Το Κοσσυφοπέδιο εξέφρασε την επιθυμία να συμμετάσχει σε διάφορα προγράμματα της Ένωσης.
               
            
                  (8)
               
               
                  Στόχος της συμφωνίας είναι να αναλάβει η Ένωση μέτρα οικονομικής, χρηματοοικονομικής και τεχνικής συνεργασίας με το Κοσσυφοπέδιο σύμφωνα με το άρθρο 212 της συμφωνίας για τη λειτουργία της Ευρωπαϊκής Ένωσης.
               
            
                  (9)
               
               
                  Οι ειδικοί όροι και προϋποθέσεις, συμπεριλαμβανομένης της σχετικής χρηματοδοτικής συνεισφοράς, για τη συμμετοχή του Κοσσυφοπεδίου σε κάθε συγκεκριμένο ενωσιακό πρόγραμμα, θα πρέπει να καθοριστούν με συμφωνία μεταξύ της Επιτροπής, που ενεργεί εξ ονόματος της Ένωσης, και των αρχών του Κοσσυφοπεδίου.
               
            
                  (10)
               
               
                  Η υπογραφή της συμφωνίας δεν προδικάζει τη θέση των κρατών μελών σχετικά με το καθεστώς του Κοσσυφοπεδίου, η οποία θα αποφασιστεί σύμφωνα με τις εθνικές πρακτικές και το διεθνές δίκαιο. Κανένας από τους όρους, τις διατυπώσεις ή τους ορισμούς που χρησιμοποιούνται στην παρούσα απόφαση, στη συμφωνία, συμπεριλαμβανομένου του παραρτήματός της, ή στα προγράμματα της Ένωσης δεν συνιστά αναγνώριση του Κοσσυφοπεδίου ως ανεξάρτητου κράτους από την Ένωση ούτε συνιστά αναγνώριση του Κοσσυφοπεδίου ως ανεξάρτητου κράτους από επιμέρους κράτη μέλη εφόσον δεν έχουν προβεί σε τέτοιου είδους αναγνώριση.
               
            
                  (11)
               
               
                  Για την παραλαβή εγγράφων που εκδίδονται από τις αρχές του Κοσσυφοπεδίου δυνάμει της συμφωνίας ενδέχεται να ισχύουν οι εσωτερικές διαδικασίες των κρατών μελών.
               
            
                  (12)
               
               
                  Η συμφωνία θα πρέπει να υπογραφεί,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Με την παρούσα απόφαση εγκρίνεται η υπογραφή, εξ ονόματος της Ένωσης, της συμφωνίας-πλαίσιο μεταξύ της Ευρωπαϊκής Ένωσης και του Κοσσυφοπεδίου σχετικά με τις γενικές αρχές για τη συμμετοχή του Κοσσυφοπεδίου σε προγράμματα της Ένωσης, με την επιφύλαξη της σύναψης της εν λόγω συμφωνίας (1).
      Άρθρο 2
      Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να υπογράψουν τη συμφωνία εξ ονόματος της Ένωσης.
      Άρθρο 3
      Η παρούσα απόφαση αρχίζει να ισχύει την ημερομηνία της έκδοσής της.
      
         Βρυξέλλες, 14 Νοεμβρίου 2016.
         
            
               Για το Συμβούλιο
            
            
               Η Πρόεδρος
            
            G. MATEČNÁ
         
      
      
         (*1)  Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την απόφαση του Συμβουλίου Ασφαλείας των Ηνωμένων Εθνών 1244/1999 και τη γνώμη του Διεθνούς Δικαστηρίου σχετικά με τη Διακήρυξη της ανεξαρτησίας του Κοσσυφοπεδίου.
      
         (1)  Το κείμενο της συμφωνίας θα δημοσιευθεί μαζί με την απόφαση για τη σύναψή της.